Kjøring i påvirket tilstand

**Kjøring i påvirket tilstand** (ofte omtalt som **fyllekjøring** eller **promillekjøring**) foreligger når en person som har inntatt alkohol eller andre berusende midler setter seg bak rattet i et kjøretøy og kjører det. Begrepet brukes om føring av alle motoriserte kjøretøyer i ruspåvirket tilstand, som biler, skip og luftfartøy med mer. Juridisk anses det som kjøring av bil i påvirket tilstand allerede når man gjør forsøk på å starte bilen.

Det kriteriet som brukes i loven for den tilstanden man ikke kan være i ved føring av motoriserte kjøretøyer er «påvirket». Forskjellige land har hatt forskjellige måter å vurdere dette på. Vanligvis har vurderingene gått på om man har vært synlig beruset. Utprøving har gått på om man kunne følge en rett strek, finne nesetippen og lignende. I tillegg har de fleste land en fast grense for når man uansett skal anses påvirket, som beregnes ut fra alkoholkonsentrasjonen i blodet. Dette måles ved hjelp av en blodprøve: «promilleprøve». Som foreløpig prøve brukes måling av utpustluft – en *promilletest*. Disse testene regnes ikke for pålitelige nok til at en slik test alene kan gi fellende dom ved spørsmål om lavpromille. I Norge anses man automatisk påvirket i forbindelse med bilkjøring dersom man har «større alkoholkonsentrasjon i blodet enn 0,2 promille eller en alkoholmengde i kroppen som kan føre til så stor alkoholkonsentrasjon i blodet, eller større alkoholkonsentrasjon i utåndingsluften enn 0,1 milligram per liter luft» (Vegtrafikkloven § 22). Grensen var på 0,5 før en lovendring som trådte i kraft 1.&nbsp;januar&nbsp;2001. 0,2 er også grensen ved føring av skip som er 15 meter eller lenger, og luftfartøy. 

Etter norsk rett kan man heller ikke drikke alkohol eller bruke bedøvende eller berusende midler før seks timer etter endt kjøring, dersom man etter kjøringen måtte forstå at det kan bli politietterforskning på grunn av kjøringen, jf vegtrafikkloven § 22 andre ledd. Dette vil typisk være dersom man har vært involvert i et trafikkuhell. 

Det har vært foretatt undersøkelser om hvor mye alkohol som skal til før man kan måle påvirkningen. Bilsimulatortester viser at reaksjonsevnen blir målbart endret fra ca. 0,15 promille. Omtrent på samme nivå får man problemer med å oppfatte situasjoner og handle deretter. Om lag på 0,5 promille trenger man ikke fine målinger for å registrere svekkelsen, og over det er alle dårligere sjåfører enn de vanligvis ellers er. 

Visse yrkesgrupper har lenge vært pålagt avhold fra alkohol og andre rusmidler i tjenesten, og i de siste 8 timene før tjenesten begynner, dersom de i sin stilling fører motorvogn, skip eller luftfartøy.

## Eksempler på dommer for kjøring i påvirket tilstand
I 2010 ble en mann fra Ørsta på Sunnmøre i Norge dømt for å ha kjørt en gressklipper i alkoholpåvirket stand. Alkoholinnholdet i blodet etter kjøringen ble målt til 2,3 promille. Mannen fikk 50&nbsp;000 kr i bot, 21 dager betinget fengsel og mistet førerkortet i 11 måneder. 

I november 2017 ble den da rikeste kvinne i Norge, Katharina Andresen dømt til å betale  kroner i bot og 18 dager betinget fengsel og å miste førerkortet i 18 måneder for å ha kjørt bil i alkoholpåvirket tilstand. Alkoholinnholdet i hennes blod etter kjøringen ble målt til 0,61 promille. Skattelistene i Norge fortalte at hun hadde 7,7 milliarder kroner i formue. Påstanden om størrelsen på boten var derfor en million kroner i begynnelsen av rettssaka.

## I forskjellige land
Lover som gjelder kjøring i påvirket tilstand varierer mellom land eller undernasjonale regioner (for eksempel delstater eller provinser), og for å reise tiltale eller få en fellende dom kreves forskjellig alkoholinnhold i blodet. I mange land brukes kontrollposter (politisperringer der førere testes), suspensjon eller inndragning av førerkort, bøter og fengselsstraff for de som blir funnet skyldige i kjøring i påvirket tilstand. I 2025, under forhandlingene om nye regler for europeiske førerkort, ble det foreslått en felles europeisk toårs prøvetid uten alkohol, men medlemsstatene kan bli pålagt å innføre strengere regler for kjøring i alkohol- eller narkotikapåvirket tilstand.

USAs transportdepartement (USDOT) regulerer mange yrker og bransjer og har en nulltoleransepolitikk for bruk av cannabis blant regulerte arbeidstakere, uavhengig av om de er på tjeneste eller ikke. Uavhengig av delstatslover om kjøring i påvirket tilstand og DMV sine administrative sanksjoner, vil førerkort klasse CDL bli suspendert i 1 år ved arrestasjon for kjøring i påvirket tilstand, og ved gjentatt arrestasjon for kjøring i påvirket tilstand vil CDL-førerkortet bli inndratt på livstid.

Etter en arrestasjon for kjøring i påvirket tilstand i California har man bare 10 dager fra arrestasjonen på å be Department of Motor Vehicles (DMV) om en høring for å bestride suspensjonen av førerkortet. Uten en rettidig forespørsel trer suspensjonen i kraft, selv om straffesaken fortsetter.

I Argentina er det straffbart å føre et kjøretøy med en promille på 0,03% eller høyere under lokale/kommunale myndigheters jurisdiksjon, mens på veier eller motorveier under føderal myndighet eller gendarmeriets jurisdiksjon gjelder 0,04% eller høyere.

I Australia er kjøring i påvirket tilstand straffbart hvis blodalkoholinnholdet (BAC) er 0,05%, og grensen er redusert til 0,00% for nybegynnere eller innehavere av midlertidige førerkort. Australsk politi bruker stasjoner for tilfeldig testing av alkohol og narkotika. Personer som blir funnet med betydelig alkohol- eller narkotikainntak blir enten ført til politistasjon eller til en teststasjon for videre analyser. Hos dem med en promille over 0,08% blir førerkortet umiddelbart inndratt, og de må møte i retten.

I Canada medfører nektelse av å blåse i alkometeret som tilbys av politiet samme straff som en fellende dom for kjøring i påvirket tilstand.

I Sør-Korea er det straffbart å føre et kjøretøy med blodalkoholinnhold (BAC) på 0,03% eller mer. Politiet gjennomfører ofte uanmeldte promilletester, og å nekte en slik test er et straffbart forhold. Kjøring i alkoholpåvirket tilstand fører til suspensjon eller inndragning av førerkortet.

## Se også
*Selvforskyldt rus

## Referanser


## Eksterne lenker
* Bruk av alkohol blant bilførere i Norge, Folkehelseinstituttet